CELEX: 32017R0592
Language: el
Date: 2016-12-01 00:00:00
Title: Κατ' εξουσιοδότηση κανονισμός (ΕΕ) 2017/592 της Επιτροπής, της 1ης Δεκεμβρίου 2016, για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για τα κριτήρια βάσει των οποίων μια δραστηριότητα θεωρείται παρεπόμενη της κύριας επιχειρηματικής δραστηριότητας (Κείμενο που παρουσιάζει ενδιαφέρον για τον ΕΟΧ )

31.3.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 87/492
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/592 ΤΗΣ ΕΠΙΤΡΟΠΉΣ
   της 1ης Δεκεμβρίου 2016
   για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για τα κριτήρια βάσει των οποίων μια δραστηριότητα θεωρείται παρεπόμενη της κύριας επιχειρηματικής δραστηριότητας
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων (1), και ιδίως το άρθρο 2 παράγραφος 4,
   Εκτιμώντας τα ακόλουθα:
   
               (1)
            
            
               Η εκτίμηση για το κατά πόσο ένα πρόσωπο διενεργεί συναλλαγές για ίδιο λογαριασμό ή παρέχει επενδυτικές υπηρεσίες σε σχέση με παράγωγα επί εμπορευμάτων ή δικαιώματα εκπομπής ή παράγωγα επί των δικαιωμάτων αυτών στην Ένωση ως δραστηριότητα παρεπόμενη της κύριας δραστηριότητάς του πρέπει να πραγματοποιείται σε επίπεδο ομίλου. Σύμφωνα με το άρθρο 2 παράγραφος 11 της οδηγίας 2013/34/ΕΕ του Ευρωπαϊκού Κοινοβουλίου και του Συμβουλίου (2), ένας όμιλος θεωρείται ότι αποτελείται από τη μητρική επιχείρηση και όλες τις θυγατρικές επιχειρήσεις της και περιλαμβάνει οντότητες εγκατεστημένες στην Ένωση ή σε τρίτες χώρες ανεξαρτήτως του αν η έδρα του ομίλου βρίσκεται εντός ή εκτός της Ένωσης.
            
         
               (2)
            
            
               Η εκτίμηση πρέπει να συνίσταται σε δύο δοκιμές, οι οποίες βασίζονται αμφότερες στη συναλλακτική δραστηριότητα των προσώπων εντός του ομίλου και πρέπει να υπολογίζονται κατά κατηγορία στοιχείων ενεργητικού. Η πρώτη δοκιμή θα πρέπει να προσδιορίζει εάν τα πρόσωπα στο πλαίσιο του ομίλου είναι σημαντικοί συμμετέχοντες σε σχέση με το μέγεθος της χρηματοπιστωτικής αγοράς στη συγκεκριμένη κατηγορία στοιχείων ενεργητικού και εάν, ως εξ αυτού, θα έπρεπε να υποχρεούνται να λάβουν άδεια λειτουργίας ως επιχείρηση επενδύσεων. Η δεύτερη δοκιμή θα πρέπει να προσδιορίζει εάν τα πρόσωπα στο πλαίσιο του ομίλου διενεργούν συναλλαγές για ίδιο λογαριασμό ή παρέχουν επενδυτικές υπηρεσίες σε σχέση με παράγωγα επί εμπορευμάτων ή δικαιώματα εκπομπής ή παράγωγα επί των δικαιωμάτων αυτών σε τόσο μεγάλη έκταση έναντι της κύριας επιχειρηματικής δραστηριότητας του ομίλου ώστε οι εν λόγω δραστηριότητες δεν μπορούν να θεωρούνται παρεπόμενες σε επίπεδο ομίλου και εάν, συνεπώς, τα πρόσωπα θα έπρεπε να υποχρεούνται να λάβουν άδεια λειτουργίας ως επιχείρηση επενδύσεων.
            
         
               (3)
            
            
               Η πρώτη δοκιμή συγκρίνει το μέγεθος της συναλλακτικής δραστηριότητας ενός προσώπου με τη συνολική συναλλακτική δραστηριότητα στην Ένωση κατά κατηγορία στοιχείων ενεργητικού, προκειμένου να καθορίσει το μερίδιο αγοράς του προσώπου. Το μέγεθος της συναλλακτικής δραστηριότητας πρέπει να καθορίζεται αφαιρώντας από τον όγκο της συνολικής συναλλακτικής δραστηριότητας του προσώπου το σύνολο του όγκου των συναλλαγών για τους σκοπούς της ενδοομιλικής ρευστότητας ή της διαχείρισης κινδύνου, της αντικειμενικά μετρήσιμης μείωσης των κινδύνων που σχετίζονται άμεσα με την εμπορική δραστηριότητα ή τη δραστηριότητα χρηματοδότησης επιχείρησης ή της εκπλήρωσης υποχρεώσεων για παροχή ρευστότητας σε τόπο διαπραγμάτευσης («προνομιακές συναλλαγές»).
            
         
               (4)
            
            
               Ο όγκος της συναλλακτικής δραστηριότητας θα πρέπει να καθορίζεται από την ακαθάριστη ονομαστική αξία των συμβάσεων παραγώγων επί εμπορευμάτων, δικαιωμάτων εκπομπής και παραγώγων αυτών με βάση έναν κυλιόμενο μέσο όρο των τριών προηγούμενων ετήσιων περιόδων. Το συνολικό μέγεθος της αγοράς θα πρέπει να καθορίζεται με βάση τη συναλλακτική δραστηριότητα που ασκείται στην Ένωση σε σχέση με κάθε κατηγορία στοιχείων ενεργητικού για την οποία επιδιώκεται η εξαίρεση, συμπεριλαμβανομένων των συμβάσεων που αποτελούν αντικείμενο διαπραγμάτευσης εντός και εκτός τόπων διαπραγμάτευσης στην Ένωση.
            
         
               (5)
            
            
               Επειδή οι αγορές εμπορευμάτων διαφέρουν σημαντικά ως προς το μέγεθος, τον αριθμό των συμμετεχόντων στην αγορά, το επίπεδο ρευστότητας και άλλα χαρακτηριστικά, εφαρμόζονται διαφορετικά κατώτατα όρια για τις διάφορες κατηγορίες στοιχείων ενεργητικού όσον αφορά τη δοκιμή για το μέγεθος της συναλλακτικής δραστηριότητας.
            
         
               (6)
            
            
               Η δεύτερη δοκιμή παρέχει δύο μεθόδους για τον καθορισμό του μεγέθους της συναλλακτικής δραστηριότητας προκειμένου να γίνει σύγκρισή της με το μέγεθος της κύριας δραστηριότητας που ασκεί ο όμιλος. Η εν λόγω δοκιμή λαμβάνει δύο μορφές, ώστε να αποτυπώνει καλύτερα τις υποκείμενες δραστηριότητες των προσώπων που προτίθενται να χρησιμοποιήσουν την εξαίρεση ελαχιστοποιώντας ταυτόχρονα την κανονιστική επιβάρυνση και την πολυπλοκότητα της διεξαγωγής της δοκιμασίας. Η δοκιμή με βάση τα κεφάλαια παρέχεται ως εναλλακτική επιλογή της δοκιμής με βάση τις συναλλαγές προκειμένου να ληφθεί υπόψη η οικονομική πραγματικότητα των πολύ ετερογενών ομίλων που πρέπει να υποβληθούν στην αξιολόγηση για το αν η συναλλακτική δραστηριότητά τους είναι παρεπόμενη της κύριας επιχειρηματικής δραστηριότητάς τους, συμπεριλαμβανομένων ομίλων που έχουν πραγματοποιήσει σημαντικές επενδύσεις κεφαλαίου, αναλόγως του μεγέθους τους, στη δημιουργία εγκαταστάσεων υποδομής, μεταφορών και παραγωγής, καθώς και επενδύσεις οι οποίες δεν μπορούν να αντισταθμιστούν εύκολα στις χρηματοπιστωτικές αγορές. Δεδομένου ότι οι δύο μορφές της δεύτερης δοκιμής καλύπτουν τις διαφορετικές οικονομικές πραγματικότητες διαφόρων ομίλων, οι δύο δοκιμές αποτελούν εξίσου κατάλληλες μεθόδους για τον προσδιορισμό του κατά πόσο μια συναλλακτική δραστηριότητα είναι παρεπόμενη της κύριας επιχειρηματικής δραστηριότητας ενός συγκεκριμένου ομίλου.
            
         
               (7)
            
            
               Το μέγεθος της συναλλακτικής δραστηριότητας όπως χρησιμοποιείται βάσει της πρώτης μεθόδου της δεύτερης δοκιμής λαμβάνεται ως προσεγγιστική μεταβλητή για την εμπορική δραστηριότητα που ασκεί το πρόσωπο ή ο όμιλος ως κύρια δραστηριότητά του. Η εν λόγω προσεγγιστική μεταβλητή είναι εύκολη και οικονομικά συμφέρουσα στην εφαρμογή της από τα πρόσωπα, καθώς βασίζεται σε δεδομένα τα οποία έπρεπε να έχουν ήδη συλλεγεί για την πρώτη δοκιμή και, ταυτόχρονα, συμβάλλει στη διενέργεια μιας ουσιαστικής δοκιμής.
            
         
               (8)
            
            
               Η εν λόγω προσεγγιστική μεταβλητή είναι κατάλληλη επειδή μια ορθολογική, αποστρεφόμενη τους κινδύνους οντότητα, όπως ένας παραγωγός, μεταποιητής ή καταναλωτής εμπορευμάτων ή δικαιωμάτων εκπομπής, θεωρείται ότι αντισταθμίζει τον όγκο της κύριας επιχειρηματικής δραστηριότητάς του με ισοδύναμο όγκο παραγώγων επί εμπορευμάτων, δικαιωμάτων εκπομπής ή παραγώγων αυτών. Συνεπώς, ο όγκος της συνολικής συναλλακτικής δραστηριότητάς του σε παράγωγα επί εμπορευμάτων, δικαιώματα εκπομπής ή παράγωγα αυτών υπολογιζόμενος βάσει της ακαθάριστης ονομαστικής αξίας του υποκείμενου μέσου αποτελεί κατάλληλη προσεγγιστική μεταβλητή για το μέγεθος της κύριας επιχειρηματικής δραστηριότητας του ομίλου. Επειδή οι όμιλοι των οποίων οι κύριες επιχειρηματικές δραστηριότητες δεν σχετίζονται με εμπορεύματα ή δικαιώματα εκπομπής δεν θα χρησιμοποιούσαν παράγωγα επί εμπορευμάτων ή δικαιωμάτων εκπομπής ως εργαλείο μείωσης του κινδύνου, οι συναλλαγές τους σε παράγωγα επί εμπορευμάτων, δικαιώματα εκπομπής ή παράγωγα αυτών δεν θα χαρακτηρίζονταν ως αντιστάθμιση.
            
         
               (9)
            
            
               Η χρήση παραγώγων επί εμπορευμάτων ως εργαλείου μείωσης του κινδύνου δεν μπορεί ωστόσο να θεωρηθεί τέλεια προσεγγιστική μεταβλητή για το σύνολο της εμπορικής δραστηριότητας που ασκεί το πρόσωπο ή ο όμιλος ως κύρια επιχειρηματική δραστηριότητα, καθώς μπορεί να μην λαμβάνει υπόψη άλλες επενδύσεις σε πάγια στοιχεία που δεν σχετίζονται με τις αγορές παραγώγων. Για την αποκατάσταση της πιθανής αναντιστοιχίας ανάμεσα στις συναλλαγές σε παράγωγα επί εμπορευμάτων ενός ομίλου και στο πραγματικό μέγεθος της κύριας επιχειρηματικής δραστηριότητάς του, για τους μικρούς ιδίως ομίλους, η πρώτη μέθοδος της δεύτερης δοκιμής θα πρέπει να περιέχει έναν μηχανισμό ασφαλείας ο οποίος θα αναγνωρίζει ότι η συναλλακτική δραστηριότητα που ασκούν τα πρόσωπα στο πλαίσιο του ομίλου, για να θεωρείται παρεπόμενη, θα πρέπει επίσης να μην υπερβαίνει ένα ορισμένο ποσοστό των κατώτατων ορίων που ορίζονται βάσει της πρώτης δοκιμής για κάθε σχετική κατηγορία στοιχείων ενεργητικού. Όσο υψηλότερο το ποσοστό κερδοσκοπικής δραστηριότητας προς τη συνολική συναλλακτική δραστηριότητα ενός ομίλου, τόσο χαμηλότερο το κατώτατο όριο που ορίζεται στο πλαίσιο της πρώτης δοκιμής.
            
         
               (10)
            
            
               Ο μηχανισμός ασφαλείας βάσει ενός ομίλου ο οποίος δεν υπερβαίνει ένα ορισμένο ποσοστό των κατώτατων ορίων που ορίζονται βάσει της πρώτης δοκιμής για κάθε σχετική κατηγορία στοιχείων ενεργητικού έχει ιδιαίτερη σημασία για τους πολύ μικρούς ομίλους με αμελητέο συνολικό αποτύπωμα στις σχετικές συναλλαγές παραγώγων επί εμπορευμάτων. Από τη μια πλευρά, οι εν λόγω όμιλοι μπορεί να υποχρεωθούν να προχωρήσουν σε δαπανηρή ανάλυση των συναλλακτικών δραστηριοτήτων τους προκειμένου να καθορίσουν κατά πόσο οι εν λόγω συναλλαγές μειώνουν ή όχι τον κίνδυνο χωρίς να προκύψει οριστικό αποτέλεσμα ως προς τον παρεπόμενο χαρακτήρα της συναλλακτικής δραστηριότητας. Από την άλλη, οι εν λόγω όμιλοι δεν είναι συνήθως επαρκώς εξοπλισμένοι για τη διενέργεια τη δοκιμής με βάση τα κεφάλαια ως εναλλακτική λύση στη δοκιμή με βάση τις συναλλαγές. Για να αποφεύγεται ο δυσανάλογος φόρτος για τους εν λόγω ομίλους, είναι σκόπιμο οι όμιλοι των οποίων η εμπορική δραστηριότητα για κάθε κατηγορία περιουσιακών στοιχείων αντιπροσωπεύει λιγότερο από το ένα πέμπτο του κατώτατου ορίου που τίθεται στο πλαίσιο της πρώτης δοκιμής να θεωρείται ότι διεξάγουν τις σχετικές συναλλαγές ως παρεπόμενη δραστηριότητα της κύριας δραστηριότητάς τους. Η πρώτη μέθοδος σύμφωνα με τη δεύτερη δοκιμή ωστόσο δεν μετρά καταλλήλως την κύρια δραστηριότητα των προσώπων που έχουν σημαντικές επενδύσεις κεφαλαίου, σε σχέση με το μέγεθός τους, στη δημιουργία εγκαταστάσεων υποδομών, μεταφορών και παραγωγής. Επίσης, δεν αναγνωρίζει τις επενδύσεις που δεν μπορούν να αντισταθμιστούν σε χρηματοπιστωτικές αγορές. Είναι, συνεπώς, ανάγκη η δεύτερη δοκιμασία να περιέχει μια δεύτερη μέθοδο, που θα χρησιμοποιεί μέτρηση με βάση το κεφάλαιο προκειμένου να εκτιμηθεί εάν η εν λόγω συναλλακτική δραστηριότητα είναι παρεπόμενη της κύριας επιχειρηματικής δραστηριότητας του ομίλου.
            
         
               (11)
            
            
               Η δεύτερη μέθοδος στο πλαίσιο της δεύτερης δοκιμής χρησιμοποιεί το εκτιμώμενο κεφάλαιο που ένας μη χρηματοοικονομικός όμιλος θα όφειλε να κατέχει έναντι του εγγενούς κινδύνου αγοράς στις θέσεις του ο οποίος απορρέει από τη διαπραγμάτευση σε παράγωγα επί εμπορευμάτων, δικαιώματα εκπομπής και παράγωγα αυτών, εξαιρουμένων των προνομιακών συναλλαγών, ως δείκτη για το ποσό των παρεπόμενων δραστηριοτήτων που ασκούν τα πρόσωπα στο πλαίσιο ομίλου. Το πλαίσιο που αναπτύχθηκε υπό την αιγίδα της Επιτροπής της Βασιλείας και τέθηκε σε εφαρμογή στην Ένωση μέσω της οδηγίας για τις κεφαλαιακές απαιτήσεις χρησιμοποιείται για την εφαρμογή αναλογικής θεωρητικής στάθμισης κεφαλαίου σε θέσεις. Σε αυτό το πλαίσιο, η καθαρή θέση σε παράγωγο επί εμπορεύματος, δικαίωμα εκπομπής ή παράγωγο αυτού καθορίζεται με συμψηφισμό των θετικών και των αρνητικών θέσεων σε συγκεκριμένο είδος σύμβασης παραγώγων επί εμπορευμάτων, σύμβασης δικαιωμάτων εκπομπής ή παραγώγων αυτών, όπως τα συμβόλαια μελλοντικής εκπλήρωσης, τα δικαιώματα προαίρεσης, τα προθεσμιακά συμβόλαια και οι τίτλοι δικαιωμάτων (warrants). Κατά τον καθορισμό της καθαρής θέσης ο συμψηφισμός πρέπει να γίνεται ανεξαρτήτως του τόπου διαπραγμάτευσης της σύμβασης, του αντισυμβαλλόμενου ή της ημερομηνίας λήξης της σύμβασης. Η ακαθάριστη θέση σε σχετική σύμβαση παραγώγων επί εμπορευμάτων, σύμβαση δικαιωμάτων εκπομπής ή παραγώγων αυτών πρέπει, από την άλλη πλευρά, να υπολογίζεται προσθέτοντας τις καθαρές θέσεις ειδών συμβάσεων που σχετίζονται με συγκεκριμένο εμπόρευμα, δικαίωμα εκπομπής ή παράγωγο αυτού. Σε αυτό το πλαίσιο, οι καθαρές θέσεις σε συγκεκριμένο είδος σύμβασης παραγώγων επί εμπορευμάτων, σύμβασης δικαιωμάτων εκπομπής ή σύμβασης παραγώγων αυτών δεν πρέπει να συμψηφίζονται η μία με την άλλη.
            
         
               (12)
            
            
               Στο πλαίσιο της δεύτερης μεθόδου της δεύτερης δοκιμής, το ποσό του εκτιμώμενου κεφαλαίου ενός ομίλου συγκρίνεται στη συνέχεια με το πραγματικό μέγεθος του απασχολούμενου κεφαλαίου του εν λόγω ομίλου που θα πρέπει να αντανακλά το μέγεθος της κύριας δραστηριότητάς του. Το απασχολούμενο κεφάλαιο υπολογίζεται στη βάση των συνολικών στοιχείων ενεργητικού του ομίλου μείον το τρέχον χρέος του. Το τρέχον χρέος θα πρέπει να περιλαμβάνει χρέος που πρέπει να διακανονιστεί εντός δώδεκα μηνών.
            
         
               (13)
            
            
               Το σκεπτικό των δοκιμών που αφορούν την παρεπόμενη δραστηριότητα είναι να εξακριβωθεί εάν πρόσωπα εντός ομίλου τα οποία δεν διαθέτουν άδεια λειτουργίας σύμφωνα με την οδηγία 2014/65/ΕΕ θα πρέπει να υποβάλλουν αίτηση για χορήγηση άδειας λόγω του σχετικού ή απόλυτου μεγέθους της δραστηριότητάς τους σε παράγωγα επί εμπορευμάτων, δικαιώματα εκπομπής ή παράγωγα αυτών. Οι δοκιμές που αφορούν την παρεπόμενη δραστηριότητα καθορίζουν, συνεπώς, το μέγεθος των δραστηριοτήτων σε παράγωγα επί εμπορευμάτων, δικαιώματα εκπομπής ή παράγωγα αυτών που μπορούν να διενεργούν πρόσωπα στο πλαίσιο ομίλου χωρίς άδεια λειτουργίας βάσει της οδηγίας 2014/65/ΕΕ λόγω του χαρακτήρα τους ως δραστηριοτήτων παρεπόμενων σε σχέση με την κύρια επιχειρηματική δραστηριότητα του ομίλου. Πρέπει, συνεπώς, να υπολογιστεί το μέγεθος της παρεπόμενης δραστηριότητας του ομίλου με τη χρήση κριτηρίων τα οποία αποκλείουν τη δραστηριότητα που ασκούν μέλη του ομίλου τα οποία διαθέτουν άδεια λειτουργίας σύμφωνα με την εν λόγω οδηγία, ώστε να εκτιμηθεί το μέγεθος της πραγματικής παρεπόμενης δραστηριότητας που πραγματοποιείται από τα μη αδειοδοτημένα μέλη του ομίλου.
            
         
               (14)
            
            
               Για να έχουν οι συμμετέχοντες στην αγορά τη δυνατότητα να προγραμματίζουν και να ασκούν την επιχειρηματική δραστηριότητά τους με εύλογο τρόπο και να λαμβάνουν υπόψη τα εποχικά πρότυπα δραστηριότητας, ο υπολογισμός των δοκιμών που καθορίζουν πότε μια δραστηριότητα θεωρείται παρεπόμενη της κύριας επιχειρηματικής δραστηριότητας θα πρέπει να έχει ως βάση μια περίοδο τριετούς διάρκειας. Κατά συνέπεια, οι οντότητες θα πρέπει να προβαίνουν στην εκτίμηση του κατά πόσο παραβιάζουν ένα από τα δύο κατώτατα όρια σε ετήσια βάση υπολογίζοντας έναν απλό μέσο όρο τριών ετών σε κυλιόμενη βάση, ώστε να είναι σε θέση να υποβάλουν την ετήσια κοινοποίησή τους στην αρμόδια αρχή. Η υποχρέωση αυτή δεν επηρεάζει το δικαίωμα της αρμόδια αρχής να ζητήσει ανά πάσα στιγμή υποβολή έκθεσης από ένα πρόσωπο σχετικά με τη βάση στην οποία στηρίζει την πεποίθησή του ότι η δραστηριότητά του στο πλαίσιο των σημείων i) και ii) του άρθρου 2 παράγραφος 1 στοιχείο ι) της οδηγίας 2014/65/ΕΕ είναι παρεπόμενη ως προς την κύρια δραστηριότητά του.
            
         
               (15)
            
            
               Οι συναλλαγές οι οποίες, με αντικειμενικό υπολογισμό, θεωρούνται ότι μειώνουν τους κινδύνους που συνδέονται άμεσα με την εμπορική δραστηριότητα ή τη δραστηριότητα χρηματοδότησης επιχείρησης, καθώς και οι συναλλαγές εντός ομίλου θα πρέπει να εξετάζονται κατά τρόπο που συνάδει με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (3). Ωστόσο, σε σχέση με τις συναλλαγές σε παράγωγα οι οποίες, με αντικειμενικό υπολογισμό, θεωρούνται ότι μειώνουν τους κινδύνους που συνδέονται άμεσα με την εμπορική δραστηριότητα ή τη δραστηριότητα χρηματοδότησης επιχείρησης, ο κατ' εξουσιοδότηση κανονισμός (ΕΕ) αριθ. 149/2013 της Επιτροπής (4) αναφέρεται μόνο στα παράγωγα που δεν τελούν υπό διαπραγμάτευση σε ρυθμιζόμενες αγορές, ενώ το άρθρο 2 παράγραφος 4 της οδηγίας 2014/65/ΕΕ καλύπτει τα παράγωγα που αποτελούν αντικείμενο διαπραγμάτευσης σε τόπους διαπραγμάτευσης. Συνεπώς, ο παρών κανονισμός θα πρέπει επίσης να λαμβάνει υπόψη τα παράγωγα που δεν τελούν υπό διαπραγμάτευση σε ρυθμιζόμενες αγορές στο πλαίσιο συναλλαγών οι οποίες, με αντικειμενικό υπολογισμό, θεωρούνται ότι μειώνουν τους κινδύνους που συνδέονται άμεσα με την εμπορική δραστηριότητα ή τη δραστηριότητα χρηματοδότησης επιχείρησης.
            
         
               (16)
            
            
               Σε ορισμένες περιπτώσεις μπορεί να μην είναι δυνατή η αντιστάθμιση ενός εμπορικού κινδύνου με χρήση άμεσα συνδεδεμένης σύμβασης παραγώγων επί εμπορευμάτων: μια σύμβαση με το ίδιο ακριβώς υποκείμενο μέσο και ημερομηνία διακανονισμού με τον καλυπτόμενο κίνδυνο. Σε μια τέτοια περίπτωση το πρόσωπο μπορεί να χρησιμοποιήσει προσεγγιστική μεταβλητή αντιστάθμισης για την κάλυψη της έκθεσής του με τη χρήση μέσου το οποίο παρουσιάζει στενή συσχέτιση, όπως ένα μέσο με διαφορετικό αλλά πολύ παραπλήσιο υποκείμενο περιουσιακό στοιχείο όσον αφορά την οικονομική συμπεριφορά. Επιπροσθέτως, η αντιστάθμιση σε μακροοικονομικό επίπεδο ή η αντιστάθμιση χαρτοφυλακίου μπορούν να χρησιμοποιούνται από πρόσωπα τα οποία συνάπτουν συμβάσεις παραγώγων επί εμπορευμάτων με στόχο την αντιστάθμιση κινδύνου σε σχέση με τους γενικούς δικούς τους κινδύνους ή τους γενικούς κινδύνους του ομίλου. Οι εν λόγω συμβάσεις παραγώγων επί εμπορευμάτων με σκοπό τη μακροαντιστάθμιση σε μακροοικονομικό επίπεδο, την αντιστάθμιση χαρτοφυλακίου ή με χρήση προσεγγιστικού μέσου είναι δυνατό να συνιστούν αντιστάθμιση για τους σκοπούς του παρόντος κανονισμού.
            
         
               (17)
            
            
               Όταν ένα πρόσωπο που εφαρμόζει τη δοκιμή της παρεπόμενης δραστηριότητας χρησιμοποιεί αντιστάθμιση σε μακροοικονομικό επίπεδο ή αντιστάθμιση χαρτοφυλακίου, ενδέχεται να μην μπορεί να τεκμηριώσει μονοσήμαντη σχέση ανάμεσα σε μια συγκεκριμένη συναλλαγή σε παράγωγο επί εμπορευμάτων και σε έναν συγκεκριμένο κίνδυνο που συνδέεται άμεσα με την εμπορική δραστηριότητα και τη δραστηριότητα χρηματοδότησης επιχείρησης, για την αντιστάθμιση του οποίου διεξάγεται η εν λόγω συναλλαγή. Οι κίνδυνοι που συνδέονται άμεσα με την εμπορική δραστηριότητα και τη δραστηριότητα ταμειακής χρηματοδότησης επιχείρησης μπορεί να έχουν σύνθετο χαρακτήρα, π.χ. περισσότερες γεωγραφικές αγορές, προϊόντα, χρονικούς ορίζοντες ή οντότητες. Το χαρτοφυλάκιο των συμβάσεων παραγώγων επί εμπορευμάτων οι οποίες συνάπτονται για τον περιορισμό των εν λόγω κινδύνων μπορεί να προέρχεται από σύνθετα συστήματα διαχείρισης κινδύνων. Σε αυτές τις περιπτώσεις τα συστήματα διαχείρισης κινδύνων θα πρέπει να μην επιτρέπουν τον χαρακτηρισμό των μη αντισταθμιστικών συναλλαγών ως αντισταθμιστικών και να προβλέπουν μια επαρκώς επιμερισμένη εποπτεία του χαρτοφυλακίου αντιστάθμισης ώστε οι κερδοσκοπικές συνιστώσες να εντοπίζονται και να προσμετρώνται ως προς τα κατώτατα όρια. Οι θέσεις δεν θα πρέπει να θεωρείται ότι μειώνουν τους κινδύνους που συνδέονται με την εμπορική δραστηριότητα αποκλειστικά και μόνο διότι αποτελούν τμήμα χαρτοφυλακίου μείωσης των κινδύνων συνολικά.
            
         
               (18)
            
            
               Ένας κίνδυνος είναι δυνατό να εξελίσσεται σε βάθος χρόνου και, για την προσαρμογή στην εξέλιξη του κινδύνου, συμβάσεις σε παράγωγα επί εμπορευμάτων ή δικαιωμάτων εκπομπής οι οποίες αρχικώς συνάπτονταν με σκοπό τη μείωση του κινδύνου που σχετίζεται με την εμπορική δραστηριότητα είναι δυνατό να πρέπει να συμψηφιστούν μέσω χρήσης συμπληρωματικών συμβάσεων παραγώγων επί εμπορευμάτων ή δικαιωμάτων εκπομπής. Αποτέλεσμα αυτού είναι ότι η αντιστάθμιση κινδύνου μπορεί να επιτευχθεί με συνδυασμό συμβάσεων παραγώγων επί εμπορευμάτων ή δικαιωμάτων εκπομπής, μεταξύ άλλων με συμψηφισμό των συμβάσεων παραγώγων επί εμπορευμάτων που εκκαθαρίζουν τις εν λόγω συμβάσεις παραγώγων επί εμπορευμάτων που δεν σχετίζονται πλέον με εμπορικό κίνδυνο. Επιπροσθέτως, η εξέλιξη ενός κινδύνου ο οποίος έχει αντιμετωπιστεί με τη δημιουργία θέσης σε παράγωγο επί εμπορευμάτων ή δικαιωμάτων εκπομπής για σκοπούς μείωσης του εν λόγω κινδύνου δεν θα πρέπει, στη συνέχεια, να προκαλεί την επαναξιολόγηση της εν λόγω θέσης ως μη προνομιακής συναλλαγής εξυπαρχής.
            
         
               (19)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών (ΕΑΚΑΑ) στην Επιτροπή.
            
         
               (20)
            
            
               Η ΕΑΚΑΑ διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού σχετικού κόστους — οφέλους και ζήτησε τη γνώμη της ομάδας συμφεροντούχων κινητών αξιών και αγορών, που συστάθηκε σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (5).
            
         
               (21)
            
            
               Για λόγους συνέπειας και προκειμένου να διασφαλιστεί η ομαλή λειτουργία των χρηματοπιστωτικών αγορών, είναι αναγκαίο οι διατάξεις που προβλέπονται στον παρόντα κανονισμό και οι σχετικές εθνικές διατάξεις για τη μεταφορά της οδηγίας 2014/65/ΕΕ να εφαρμόζονται από την ίδια ημερομηνία.
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Εφαρμογή κατώτατων ορίων
   Οι δραστηριότητες των προσώπων που αναφέρονται στα σημεία i) και ii) του άρθρου 2 παράγραφος 1 στοιχείο ι) της οδηγίας 2014/65/ΕΕ θεωρούνται παρεπόμενες της κύριας επιχειρηματικής δραστηριότητας του ομίλου εάν οι εν λόγω δραστηριότητες πληρούν τις προϋποθέσεις που ορίζονται στο άρθρο 2 και αποτελούν μειοψηφία επί του συνόλου των δραστηριοτήτων σε επίπεδο ομίλου σύμφωνα με το άρθρο 3.
   Άρθρο 2
   Συνολικό κατώτατο όριο αγοράς
   1.   Το μέγεθος των δραστηριοτήτων που αναφέρονται στο άρθρο 1, υπολογιζόμενο σύμφωνα με την παράγραφο 2 και διαιρούμενο διά της συνολικής αγοραίας συναλλακτικής δραστηριότητας η οποία υπολογίζεται σύμφωνα με την παράγραφο 3 αντιπροσωπεύει, σε καθεμία από τις ακόλουθες κατηγορίες στοιχείων ενεργητικού, ποσοστό χαμηλότερο από:
   
               α)
            
            
               το 4 % για παράγωγα επί μετάλλων·
            
         
               β)
            
            
               το 3 % για παράγωγα επί πετρελαίου και προϊόντων πετρελαίου·
            
         
               γ)
            
            
               το 10 % για παράγωγα επί άνθρακα·
            
         
               δ)
            
            
               το 3 % για παράγωγα επί φυσικού αερίου·
            
         
               ε)
            
            
               το 6 % για παράγωγα επί ηλεκτρικής ενέργειας·
            
         
               στ)
            
            
               το 4 % για παράγωγα επί γεωργικών προϊόντων·
            
         
               ζ)
            
            
               το 15 % για παράγωγα επί άλλων εμπορευμάτων, συμπεριλαμβανομένων των φορτίων και των εμπορευμάτων που αναφέρονται στο τμήμα Γ σημείο 10 του παραρτήματος I της οδηγίας 2014/65/ΕΕ·
            
         
               η)
            
            
               το 20 % για τα δικαιώματα εκπομπής ή τα παράγωγα αυτών.
            
         2.   Το μέγεθος των δραστηριοτήτων που αναφέρονται στο άρθρο 1 οι οποίες ασκούνται στην Ένωση από πρόσωπο στο πλαίσιο ομίλου σε καθεμία από τις κατηγορίες στοιχείων ενεργητικού που αναφέρονται στην παράγραφο 1 υπολογίζεται αθροίζοντας την ακαθάριστη ονομαστική αξία όλων των συμβάσεων εντός της σχετικής κατηγορίας στοιχείων ενεργητικού στις οποίες το εν λόγω πρόσωπο είναι συμβαλλόμενο μέρος.
   Στο άθροισμα που αναφέρεται στο πρώτο εδάφιο δεν περιλαμβάνονται συμβάσεις οι οποίες απορρέουν από τις συναλλαγές που αναφέρονται στα στοιχεία α), β) και γ) του πέμπτου εδαφίου του άρθρου 2 παράγραφος 4 της οδηγίας 2014/65/ΕΕ ή συμβάσεις για τις οποίες το πρόσωπο στο πλαίσιο ομίλου που είναι συμβαλλόμενος σε αυτές διαθέτει άδεια λειτουργίας σύμφωνα με την οδηγία 2014/65/ΕΕ ή την οδηγία 2013/36/ΕΕ του Ευρωπαϊκού Κοινοβουλίου και του Συμβουλίου (6).
   3.   Η συνολική συναλλακτική δραστηριότητα σε καθεμία από τις κατηγορίες στοιχείων ενεργητικού που αναφέρονται στην παράγραφο 1 υπολογίζεται αθροίζοντας την ακαθάριστη ονομαστική αξία όλων των συμβάσεων που δεν αποτελούν αντικείμενο διαπραγμάτευσης σε τόπο διαπραγμάτευσης στο πλαίσιο της σχετικής κατηγορίας στοιχείων ενεργητικού στις οποίες το εν λόγω πρόσωπο είναι συμβαλλόμενος και κάθε άλλης σύμβασης στο πλαίσιο της σχετικής κατηγορίας στοιχείων ενεργητικού η οποία αποτελεί αντικείμενο διαπραγμάτευσης σε τόπο διαπραγμάτευσης εντός της Ένωσης στη διάρκεια της σχετικής ετήσιας λογιστικής περιόδου που αναφέρεται στο άρθρο 4 παράγραφος 2.
   4.   Οι αθροιστικές τιμές που αναφέρονται στις παραγράφους 2 και 3 εκφράζονται σε ευρώ.
   Άρθρο 3
   Κατώτατο όριο κύριας επιχειρηματικής δραστηριότητας
   1.   Οι δραστηριότητες που αναφέρονται στο άρθρο 1 θεωρούνται ότι αποτελούν μειοψηφία των δραστηριοτήτων σε επίπεδο ομίλου εφόσον πληρούν οποιαδήποτε από τις εξής προϋποθέσεις:
   
               α)
            
            
               το μέγεθος των εν λόγω δραστηριοτήτων όπως υπολογίζεται σύμφωνα με το πρώτο εδάφιο της παραγράφου 3 δεν αντιπροσωπεύει περισσότερο από το 10 % του συνολικού μεγέθους της συναλλακτικής δραστηριότητας του ομίλου όπως υπολογίζεται σύμφωνα με το δεύτερο εδάφιο της παραγράφου 3·
            
         
               β)
            
            
               ο εκτιμώμενος όγκος των κεφαλαίων που χρησιμοποιούνται για τη διεξαγωγή των εν λόγω δραστηριοτήτων όπως υπολογίζεται σύμφωνα με τις παραγράφους 5 έως 7 δεν αντιπροσωπεύει περισσότερο από το 10 % του όγκου των κεφαλαίων που χρησιμοποιούνται σε επίπεδο ομίλου όπως υπολογίζεται σύμφωνα με την παράγραφο 9.
            
         2.   Εφαρμόζονται οι ακόλουθες παρεκκλίσεις από την παράγραφο 1 στοιχείο α):
   
               α)
            
            
               όταν το μέγεθος των δραστηριοτήτων που αναφέρονται στο άρθρο 1, όπως υπολογίζεται σύμφωνα με το πρώτο εδάφιο της παραγράφου 3, αντιπροσωπεύει περισσότερο από το 10 % αλλά λιγότερο από το 50 % του συνολικού μεγέθους της συναλλακτικής δραστηριότητας του ομίλου, όπως υπολογίζεται σύμφωνα με το δεύτερο εδάφιο της παραγράφου 3, οι παρεπόμενες δραστηριότητες θεωρείται ότι αποτελούν μειοψηφία των δραστηριοτήτων σε επίπεδο ομίλου μόνον όταν το μέγεθος της συναλλακτικής δραστηριότητας για καθεμία από κατηγορίες στοιχείων ενεργητικού που αναφέρονται στο άρθρο 2 παράγραφος 1 αντιπροσωπεύει λιγότερο από το 50 % του κατώτατου ορίου που θεσπίζεται στο άρθρο 2 παράγραφος 1 για κάθε σχετική κατηγορία στοιχείων ενεργητικού·
            
         
               β)
            
            
               όταν το μέγεθος των συναλλακτικών δραστηριοτήτων που υπολογίζεται σύμφωνα με το πρώτο εδάφιο της παραγράφου 3 αντιπροσωπεύει ποσοστό ίσο ή μεγαλύτερο από το 50 % του συνολικού μεγέθους της συναλλακτικής δραστηριότητας του ομίλου, όπως υπολογίζεται σύμφωνα με το δεύτερο εδάφιο της παραγράφου 3, οι παρεπόμενες δραστηριότητες θεωρείται ότι αποτελούν μειοψηφία των δραστηριοτήτων σε επίπεδο ομίλου μόνον όταν το μέγεθος της συναλλακτικής δραστηριότητας για καθεμία από κατηγορίες στοιχείων ενεργητικού που αναφέρονται στο άρθρο 2 παράγραφος 1 αντιπροσωπεύει λιγότερο από το 20 % του κατώτατου ορίου που θεσπίζεται στο άρθρο 2 παράγραφος 1 για κάθε σχετική κατηγορία στοιχείων ενεργητικού.
            
         3.   Το μέγεθος των δραστηριοτήτων που αναφέρονται στο άρθρο 1 οι οποίες ασκούνται από πρόσωπο εντός ομίλου υπολογίζονται αθροίζοντας το μέγεθος των δραστηριοτήτων που διεξάγει το εν λόγω πρόσωπο σε σχέση με όλες τις κατηγορίες στοιχείων ενεργητικού που αναφέρονται στο άρθρο 2 παράγραφος 1 σύμφωνα με τα ίδια κριτήρια υπολογισμού όπως αυτά που αναφέρονται στο άρθρο 2 παράγραφος 2.
   Το συνολικό μέγεθος της συναλλακτικής δραστηριότητας του ομίλου υπολογίζεται αθροίζοντας την ακαθάριστη ονομαστική αξία όλων των συμβάσεων παραγώγων επί εμπορευμάτων, δικαιωμάτων εκπομπής και παραγώγων αυτών στις οποίες πρόσωπα εντός του εν λόγω ομίλου είναι συμβαλλόμενα μέρη.
   4.   Στο άθροισμα που αναφέρεται στο πρώτο εδάφιο της παραγράφου 3 δεν περιλαμβάνονται συμβάσεις για τις οποίες το πρόσωπο εντός του ομίλου που είναι συμβαλλόμενο μέρος σε οποιαδήποτε από τις εν λόγω συμβάσεις διαθέτει άδεια λειτουργίας σύμφωνα με την οδηγία 2014/65/ΕΕ ή την οδηγία 2013/36/ΕΕ.
   5.   Ο εκτιμώμενος όγκος των κεφαλαίων που χρησιμοποιούνται για τη διεξαγωγή των εν λόγω δραστηριοτήτων όπως αναφέρονται στο άρθρο 1 είναι το άθροισμα των κατωτέρω:
   
               α)
            
            
               του 15 % κάθε καθαρής θέσης, θετικής ή αρνητικής, πολλαπλασιαζόμενου επί την τιμή για το παράγωγο επί εμπορεύματος, το δικαίωμα εκπομπής ή παράγωγα αυτού·
            
         
               β)
            
            
               του 3 % της ακαθάριστης θέσης, θετικής ή αρνητικής, πολλαπλασιαζόμενου επί την τιμή για το παράγωγο επί εμπορεύματος, το δικαίωμα εκπομπής ή παράγωγα αυτού.
            
         6.   Για τους σκοπούς της παραγράφου 5 στοιχείο α), η καθαρή θέση σε παράγωγα επί εμπορευμάτων, δικαιώματα εκπομπής ή παράγωγα αυτών καθορίζεται με συμψηφισμό των θετικών και αρνητικών θέσεων:
   
               α)
            
            
               σε κάθε είδος σύμβασης παραγώγων επί εμπορευμάτων με συγκεκριμένο εμπόρευμα ως υποκείμενο μέσο, με σκοπό τον υπολογισμό της καθαρής θέσης ανά είδος σύμβασης με το συγκεκριμένο εμπόρευμα ως υποκείμενο μέσο·
            
         
               β)
            
            
               σε σύμβαση δικαιωμάτων εκπομπής, με σκοπό τον υπολογισμό της καθαρής θέσης στην εν λόγω σύμβαση δικαιωμάτων εκπομπής· ή
            
         
               γ)
            
            
               σε κάθε είδος σύμβασης παραγώγων επί δικαιωμάτων εκπομπής, με σκοπό τον υπολογισμό της καθαρής θέσης ανά είδος σύμβασης παραγώγων επί δικαιωμάτων εκπομπής.
            
         Για τους σκοπούς της παραγράφου 5 στοιχείο α), οι καθαρές θέσεις στα διάφορα είδη συμβάσεων με το ίδιο εμπόρευμα ως υποκείμενο μέσο ή στα διάφορα είδη συμβάσεων παραγώγων με το ίδιο δικαίωμα εκπομπής ως υποκείμενο μέσο μπορούν να συμψηφίζονται μεταξύ τους.
   7.   Για τους σκοπούς της παραγράφου 5 στοιχείο β), η ακαθάριστη θέση σε σύμβαση παραγώγων επί εμπορευμάτων, δικαιωμάτων εκπομπής ή παραγώγων αυτών καθορίζεται με υπολογισμό του αθροίσματος των απόλυτων τιμών των καθαρών θέσεων ανά είδος σύμβασης με συγκεκριμένο εμπόρευμα ως υποκείμενο μέσο, ανά σύμβαση δικαιωμάτων εκπομπής ή ανά είδος σύμβασης με συγκεκριμένο δικαίωμα εκπομπής ως υποκείμενο.
   Για τους σκοπούς της παραγράφου 5 στοιχείο β), οι καθαρές θέσεις στα διάφορα είδη συμβάσεων παραγώγων με το ίδιο εμπόρευμα ως υποκείμενο μέσο ή στα διάφορα είδη συμβάσεων παραγώγων με το ίδιο δικαίωμα εκπομπής ως υποκείμενο μέσο δεν είναι δυνατό να συμψηφίζονται μεταξύ τους.
   8.   Ο υπολογισμός του εκτιμώμενου κεφαλαίου δεν περιλαμβάνει θέσεις που απορρέουν από συναλλαγές οι οποίες αναφέρονται στα στοιχεία α), β) και γ) του πέμπτου εδαφίου του άρθρου 2 παράγραφος 4 της οδηγίας 2014/65/ΕΕ.
   9.   Τα κεφάλαια που χρησιμοποιούνται για τη διεξαγωγή των κύριων επιχειρηματικών δραστηριοτήτων ενός ομίλου είναι η διαφορά του συνόλου των στοιχείων του ενεργητικού του ομίλου μείον τις βραχυπρόθεσμες οφειλές του όπως καταχωρίζονται στις ενοποιημένες οικονομικές καταστάσεις του ομίλου στο τέλος της σχετικής ετήσιας περιόδου υπολογισμού. Για τους σκοπούς της πρώτης περιόδου, ως βραχυπρόθεσμο χρέος ορίζεται το χρέος ληκτότητας μικρότερης των 12 μηνών.
   10.   Οι τιμές που προκύπτουν από τους υπολογισμούς που αναφέρονται στο παρόν άρθρο εκφράζονται σε ευρώ.
   Άρθρο 4
   Διαδικασία υπολογισμού
   1.   Ο υπολογισμός του μεγέθους των συναλλακτικών δραστηριοτήτων και των κεφαλαίων που αναφέρονται στα άρθρα 2 και 3 βασίζεται σε έναν απλό μέσο όρο των ημερήσιων συναλλακτικών δραστηριοτήτων ή εκτιμώμενου κεφαλαίου που διατίθεται στις εν λόγω συναλλακτικές δραστηριότητες στη διάρκεια τριών ετήσιων περιόδων υπολογισμού που προηγούνται της ημερομηνίας υπολογισμού. Οι υπολογισμοί πραγματοποιούνται σε ετήσια βάση κατά το πρώτο τρίμηνο του ημερολογιακού έτους που έπεται μιας ετήσιας περιόδου υπολογισμού.
   2.   Για τον σκοπό της παραγράφου 1, ως ετήσια περίοδος υπολογισμού νοείται η περίοδος που αρχίζει την 1η Ιανουαρίου ενός δεδομένου έτους και τελειώνει στις 31 Δεκεμβρίου του ίδιου έτους.
   3.   Για τον σκοπό της παραγράφου 1, ο υπολογισμός του μεγέθους των συναλλακτικών δραστηριοτήτων ή του εκτιμώμενου κεφαλαίου που διατίθεται στις εν λόγω συναλλακτικές δραστηριότητες ο οποίος θα πραγματοποιηθεί το 2018 λαμβάνει υπόψη τις τρεις προηγούμενες ετήσιες περιόδους υπολογισμού, με αφετηρία την 1η Ιανουαρίου 2015, την 1η Ιανουαρίου 2016 και την 1η Ιανουαρίου 2017, και ο υπολογισμός που θα πραγματοποιηθεί το 2019 λαμβάνει υπόψη τις τρεις προηγούμενες ετήσιες περιόδους υπολογισμού, με αφετηρία την 1η Ιανουαρίου 2016, την 1η Ιανουαρίου 2017 και την 1η Ιανουαρίου 2018.
   4.   Κατά παρέκκλιση της παραγράφου 3, η περίοδος αναφοράς για τον υπολογισμό των ημερήσιων συναλλακτικών δραστηριοτήτων ή εκτιμώμενου κεφαλαίου που διατίθεται στις εν λόγω συναλλακτικές δραστηριότητες περιλαμβάνει μόνο την πιο πρόσφατη ετήσια περίοδο υπολογισμού όταν πληρούνται οι εξής προϋποθέσεις:
   
               α)
            
            
               οι ημερήσιες συναλλακτικές δραστηριότητες ή το εκτιμώμενο κεφάλαιο που διατίθεται στις εν λόγω συναλλακτικές δραστηριότητες παρουσιάζουν απόκλιση άνω του 10 % όταν συγκρίνεται η πρώτη εκ των τριών προηγούμενων ετήσιων περιόδων υπολογισμού με την πιο πρόσφατη ετήσια περίοδο υπολογισμού·
            
         
               β)
            
            
               οι ημερήσιες συναλλακτικές δραστηριότητες ή το εκτιμώμενο κεφάλαιο που διατίθεται στις εν λόγω συναλλακτικές δραστηριότητες στην πιο πρόσφατη εκ των τριών ετήσιων περιόδων υπολογισμού υπολείπεται των δύο προηγούμενων περιόδων υπολογισμού.
            
         Άρθρο 5
   Συναλλαγές που θεωρούνται ότι μειώνουν τους κινδύνους
   1.   Για τους σκοπούς του στοιχείου β) του πέμπτου εδαφίου του άρθρου 2 παράγραφος 4 της οδηγίας 2014/65/ΕΕ, μια συναλλαγή σε παράγωγα θεωρείται, με αντικειμενικό υπολογισμό, ότι μειώνει τους κινδύνους που συνδέονται άμεσα με την εμπορική δραστηριότητα ή τη δραστηριότητα χρηματοδότησης επιχείρησης όταν πληρούνται ένα ή περισσότερα από τα εξής κριτήρια:
   
               α)
            
            
               η συναλλαγή μειώνει τους κινδύνους που προκύπτουν από τη δυνητική αλλαγή της αξίας περιουσιακών στοιχείων, υπηρεσιών, εισροών, προϊόντων, εμπορευμάτων ή υποχρεώσεων που το πρόσωπο ή ο όμιλός του κατέχει, παράγει, κατασκευάζει, επεξεργάζεται, παρέχει, αγοράζει, εμπορεύεται, εκμισθώνει, πωλεί ή βαρύνεται με αυτές ή προβλέπει εύλογα ότι θα κατέχει, παράγει, κατασκευάζει, επεξεργάζεται, παρέχει, αγοράζει, εμπορεύεται, εκμισθώνει, πωλεί ή βαρύνεται με αυτές κατά την κανονική πορεία της δραστηριότητάς του·
            
         
               β)
            
            
               η συναλλαγή καλύπτει τους κινδύνους που ανακύπτουν από τον δυνητικό έμμεσο αντίκτυπο στην αξία των περιουσιακών στοιχείων, υπηρεσιών, εισροών, προϊόντων, βασικών προϊόντων ή υποχρεώσεων που αναφέρονται στο στοιχείο α) οι οποίοι προκύπτουν από διακύμανση των επιτοκίων, των ποσοστών πληθωρισμού, των συναλλαγματικών ισοτιμιών ή του πιστωτικού κινδύνου·
            
         
               γ)
            
            
               η συναλλαγή χαρακτηρίζεται ως σύμβαση αντιστάθμισης, σύμφωνα με τα διεθνή πρότυπα χρηματοοικονομικής αναφοράς που εκδόθηκαν σύμφωνα με το άρθρο 3 του κανονισμού (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου (7).
            
         2.   Για τους σκοπούς της παραγράφου 1, ως συναλλαγή που θεωρείται ότι μειώνει τους κινδύνους μόνη της ή σε συνδυασμό με άλλα παράγωγα ορίζεται μια συναλλαγή για την οποία μια μη χρηματοοικονομική οντότητα:
   
               α)
            
            
               περιγράφει τα ακόλουθα στις εσωτερικές πολιτικές της:
               
                           i)
                        
                        
                           τα είδη συμβάσεων παραγώγων επί εμπορευμάτων, δικαιωμάτων εκπομπής ή παραγώγων αυτών που περιλαμβάνονται στα χαρτοφυλάκια που χρησιμοποιούνται με σκοπό τη μείωση των κινδύνων που συνδέονται άμεσα με την εμπορική δραστηριότητα ή τη δραστηριότητα χρηματοδότησης επιχείρησης και τα κριτήρια επιλεξιμότητάς τους·
                        
                     
                           ii)
                        
                        
                           τη σύνδεση μεταξύ του χαρτοφυλακίου και των κινδύνων που το χαρτοφυλάκιο μειώνει·
                        
                     
                           iii)
                        
                        
                           τα μέτρα που έχουν ληφθεί για να διασφαλιστεί ότι οι συναλλαγές που αφορούν τις εν λόγω συμβάσεις δεν εξυπηρετούν άλλον σκοπό πέραν της κάλυψης των κινδύνων που συνδέονται άμεσα με την εμπορική δραστηριότητα ή τη δραστηριότητα χρηματοδότησης επιχείρησης της μη χρηματοοικονομικής οντότητας και ότι οποιαδήποτε συναλλαγή που εξυπηρετεί διαφορετικό σκοπό μπορεί να εντοπισθεί με σαφήνεια·
                        
                     
         
               β)
            
            
               είναι σε θέση να παράσχει επαρκώς αναλυτική εικόνα των χαρτοφυλακίων σε επίπεδο κατηγορίας παραγώγου επί εμπορευμάτων, δικαιώματος εκπομπής ή παραγώγου αυτού, υποκείμενου εμπορεύματος, χρονικού ορίζονται και άλλων συναφών παραγόντων.
            
         Άρθρο 6
   Έναρξη ισχύος και εφαρμογή
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Ο παρών κανονισμός εφαρμόζεται από τις 3 Ιανουαρίου 2018.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 1η Δεκεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 173 της 12.6.2014, σ. 349.
   
      (2)  Οδηγία 2013/34/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις ετήσιες οικονομικές καταστάσεις, τις ενοποιημένες οικονομικές καταστάσεις και συναφείς εκθέσεις επιχειρήσεων ορισμένων μορφών, την τροποποίηση της οδηγίας 2006/43/ΕΚ του Ευρωπαϊκού Κοινοβουλίου και του Συμβουλίου και την κατάργηση των οδηγιών 78/660/ΕΟΚ και 83/349/ΕΟΚ του Συμβουλίου (ΕΕ L 182 της 29.6.2013, σ. 19).
   
      (3)  Κανονισμός (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (ΕΕ L 201 της 27.7.2012, σ. 1).
   
      (4)  Κατ' εξουσιοδότηση κανονισμός (ΕΕ) αριθ. 149/2013 της Επιτροπής, της 19ης Δεκεμβρίου 2012, για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τις ρυθμίσεις έμμεσης εκκαθάρισης, την υποχρέωση εκκαθάρισης, το δημόσιο μητρώο, την πρόσβαση σε τόπο διαπραγμάτευσης, τους μη χρηματοοικονομικούς αντισυμβαλλομένους, τις τεχνικές μετριασμού του κινδύνου για συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο (ΕΕ L 52 της 23.2.2013, σ. 11).
   
      (5)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
   
      (6)  Οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (ΕΕ L 176 της 27.6.2013, σ. 338).
   
      (7)  Κανονισμός (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου της 19ης Ιουλίου 2002 για την εφαρμογή διεθνών λογιστικών προτύπων (ΕΕ L 243 της 11.9.2002, σ. 1).